Xuraman Vəfa

** Xuraman Vəfa** (tam adı: *Xuraman Məcid qızı Vəfa*; ) — azərbaycanlı hüquqşünas, iqtisadçı, yazıçı-jurnalist, şairə.

## Həyatı
Xuraman Vəfa 1959-cu ilin iyul ayının 9-da Azərbaycanın Xaçmaz rayonunda anadan olmuşdur. 1966–1976-cı ildə Xaçmaz şəhər 3 saylı orta məktəbi bitirmişdir. 1977-ci ildən əmək fəaliyyətinə başlamışdır. Ali təhsilli iqtisadçı və hüquqşünasdır. San-Marino Beynəlxalq Elmlər Akademiyasının Azərbaycan filialının Mühəndis İqtisadiyyatı və İdarəetmə fakültəsini, Bakı Dövlət Universitetinin Hüquq fakültəsini bitirmişdir. Azərbaycan İqtisad Universitetinin İqtisadiyyat fakültəsində maliyyə ixtisası üzrə magistr dərəcəsi almışdır.

### Ailəsi
İki övladı var.

* Qızı — ali təhsilli hüquqşünas,
* Oğlu — ali təhsilli iqtisadçı və hüquqşünasdır. Eyni zamanda Polis Akademiyasını bitirib. Hal-hazırda DİN Çevik Polis Alayında kapitan işləyir.

## Fəaliyyəti
Xuraman Vəfa 1979–1981-ci ildə ƏMX Nazirliyinin "*KTB fabrikində*" baş mühasib, 1981–1989-cu ildə Meliorasiya Su Təsərrüfatı Nazirliyinin 2№ CMD (PMK-12) baş mühasib vəzifəsində işləmişdir. 1989-cu ildə köçürmə yolu ilə ixtisaslı kadr kimi Respublika DYK Azəriqaz Təmir Tikinti Trestinə təftişçi təyin olunmuşdur, 1990-cı ildə DYK Azəriqaz Təmir Tikinti Trestindən köçürmə yolu ilə Layihə Mənzil Tikinti Birliyinə şöbə müdiri, 1992-ci ildə isə köçürmə yolu ilə Respublika DYK-nın Neft Məhsulları Təchizatı və Topdansatış İstehsalat Birliyinə şöbə müdiri təyin olunmuş və 1997-ci ilə qədər həmin vəzifədə çalışmışdır. Həmçinin 2003-cü ildən Azərbaycan və ingilis dillərində nəşr olunan "*Vəfa*" ədəbi-bədii, ictimai, elmi-publisistik beynəlxalq jurnalının təsisçisi və baş redaktorudur. Eyni zamanda 2004-cü ildən ER_SEL Sənaye Şirkətində hüquqşünas işləyir. 2005-ci ildə 55 saylı Xaçmaz Seçki Dairəsindən Azərbaycan Respublikası Milli Məclisinə deputatlığa namizəd olmuşdur. 2008-ci ildə Azərbaycan Qadınlar Komitəsinin III qurultayına Sabunçu rayonundan nümayəndə seçilmişdir. Azərbaycan Yazıçılar və Jurnalistlər Birliklərinin üzvüdür. Yazıları dövrü mətbuatda mütəmadi olaraq dərc olunur. 11 şeirlər kitabının və 1 nəsr əsərinin müəllifidir. Eyni zamanda yüzlərlə publisistik məqalələr, türk dilində 300–dən artıq şeir yazmışdır. Şeirləri rus, gürcü, ingilis, fars dillərinə tərcümə olunub. Sözlərinə 300-dən artıq mahnı bəstələnib.

### Şeir kitabları
* "*Sənli, sənsiz*"
* "*Soraqlı könlüm*"
* "*Sevənlər bilər*"
* "*Bir gün dönəcəksən*"
* "*Bir ömür azdır mənə*"
* "*Məhəbbət gözəl şeydir*"
* "*Acı həqiqət*"
* "*Gözlərimi sevmişdin*"

### Sözlərinə yazılan mahnılar
* Mirzə Babayev – "Görə bilmirik" –bəstəkar Nəriman Məmmədov
* Flora Kərimova – "Qayıt" – bəstəkar Nəriman Məmmədov
* Mələkxanım Əyyubova – "Oyan taxtım, tacım oyan" – bəstəkar Hikmət Mirməmmədli
* Nisə Qasımova "Sən də günahkarsan" – bəstəkar Şəfiqə Axundova
* Brilyant Dadaşova — " Aşkın kanunları" bəstəkar Nailə Mirməmmədli
* Faiq Ağayev – "Əlvida" — bəstəkar Nailə Mirməmmədli
* Aygün Kazımova – "İndi sənsiz" – bəstəkar Xanım İsmayılqızı
* İlhamə Quliyeva – "Sevəcəyəm" bəstəkar Xnım İsmayılqızı
* Zöhrə Abdullayeva – "Yerin var sənin" – bəstəkar Tahir Əkbər
* Mətanət İsgəndərli – "Yandırdı məni" – bəstəkar Xanım İsmayılqızı

## Mükafatları
* Y. Məmmədəliyev adına medal və mükafat — Azərbaycan maarifçiliyinin, elm və mədəniyyətin inkişafında xidmətlərinə görə,
* "*İlin şairi*" — Simurq Milli Mükafat fondunun 2002-ci ilin uğurları müsabiqəsinin ali dərəcəli diplomu,
* "*İnam*" şərəf diplomu — Xalq və prezident İlham Əliyev tərəfindən birlikdə həyata keçirilməsində vətəndaşlıq mövqeyinə və əməli uğurlarına görə,
* "*Qızıl qələm*" — KİVİHİRN-nin media mükafatı,
* Milli Kurturolopji mükafat diplomu — "*Məhsəti Gəncəvi*", "*Mikayıl Müşfiq*" Azərbaycan Cümhuriyyəti IV, V–VI kitab bayramı (2006),
* Beynəlxalq diplomu — XXI əsr Azərbaycanın tanınmış ziyalıları,
* "*Qızıl Buta*" Mütəqil Milli Mükafatına — "*Demokratik Azərbaycanlılar*" ictimai mərkəzi 2006-cı ildə Respublikada respodentlər arasında keçirildiyi sorğunun nəticələrinə, müasir poeziyada tarixi ənənələrinə görə

## Həmçinin bax
* Abdulla Faruq
* Araz Dadaşzadə

## Xarici keçidlər
* Xuraman Vəfa "Səni çox sevmişdim, sənə dəyməzmiş" — Aləm oyansın
* Xuraman Vəfa : "…və o "dostların" heç birini yanımda görmədim"…

## İstinadlar